এরই ধারাবাহিকতায় তরুণ চিত্রশিল্পী আশরাফুল হাসান প্রকৃতিকে তাঁর চিত্রপটে তুলে এনেছেন স্বকীয় একটি ভঙ্গিতে। প্রকৃতির শ্রেষ্ঠ সম্পদ বৃক্ষ। তাতে মানুষের মতো আদল খুঁজে নেওয়ার চেষ্টা আজকের নয়। আমি সেই আশির দশকেই চারুকলা অনুষদের বার্ষিক প্রদর্শনীতে কয়েকজন শিক্ষার্থী শিল্পীর চিত্রপটে বৃক্ষকে মনুষ্যরূপের সঙ্গে মিলিয়ে আঁকার প্রচেষ্টা দেখেছি। হালের খ্যাতনামা শিল্পী ও কার্টুনিস্ট শিশির ভট্টাচার্যের এক তেলচিত্রে দেখেছি নৃত্যরত গাছের অবয়ব। ওই গাছগুলো যেন কোনো নৃত্যশিল্পীর নৃত্যভঙ্গিমার সঙ্গে তুলনীয়। পরে তাঁরা কেউই আর ওই স্টাইলটা নিয়ে অগ্রসর হননি।